作者:陳允平
標題:過秦樓
內容:穀雨收寒，茶煙揚曉，又是牡丹時候。浮龜碧水，聽鶴丹山，彩屋幔亭依舊。和氣縹緲人間，滿谷紅雲，德星呈秀。向東風種就，一亭蘭茁，玉香初茂。遙想曲度嬌鶯，舞低輕燕，二十四簾芳晝。清溪九曲，上已風光，觴詠似山陰否。翠閣凝清，正宜瀹茗銀罌，熨香金斗。看雙鸞飛下，長生殿裡，賜薔薇酒。